এঁদের অ্যাকশন-কাটের অপেক্ষাতেই দর্শক। অপেক্ষার অবসান ঘটিেয় এ বছর তাঁরা আসছেন। কারও আবার বিরতি শেষই হচ্ছে না।
 
আদিত্য চোপড়া
রোমান্টিক ছবি কি তাঁর চেয়ে ভাল কেউ বানাতে পারে? বোধহয় না। আদিত্য চোপড়া মানেই প্রেমে জারানো আখ্যান। নতুন জুটি তৈরি করতে তাঁর জুড়ি নেই। শাহরুখ-কাজলের জুটিকে তিনি আইকনিক করেছেন। আদিত্য এখন ‘বেফিকরে’র চিত্রনাট্য লিখছেন। ছবিতে রণবীর সিংহ আর বাণী কপূর থাকবেন। অর্থাৎ ফের নতুন জুটি তৈরি করছেন আদিত্য। ২০০৮’এ শেষ পরিচালনা করেছিলেন শাহরুখ আর অনুষ্কা শর্মাকে নিয়ে। ‘রব নে বনা দি জোড়ি’। দর্শককে প্রায় সাত বছর অপেক্ষা করালেন নতুন ছবির জন্য। তবে শ্যুটিং কবে থেকে শুরু সেটা জানা যাচ্ছে না।
কর্ণ জোহর
মাঝে বোধহয় অভিনয় আর প্রযোজনায় একটু বেশি মন দিয়ে ফেলেছিলেন। ‘স্টুডেন্ট অফ দ্য ইয়ার’এ চার বছর পর পরিচালনায় এসেছিলেন কর্ণ জোহর। যথারীতি মাল্টিস্টার কাস্ট নিয়ে। তাঁর নতুন ছবি ‘অ্যায় দিল হ্যায় মুশকিল’এ রয়েছেন ঐশ্বর্যা রাই বচ্চন, রণবীর কপূর, অনুষ্কা শর্মা, ফওয়াদ খান, দীপ্তি নাভাল, লিসা হেডন। বোঝা যাচ্ছে, বেশ আটঘাট বেঁধেই নেমেছেন তিনি। ‘অ্যায় দিল হ্যায় মুশকিল’ কর্ণের পছন্দের রোমান্টিক জঁরেরই। দিওয়ালিতে মুক্তি পাওয়ার কথা ছবির।
রাহুল ঢোলাকিয়া
তিনি ‘পরজানিয়া’র পরিচালক। যে ছবির জন্য জাতীয় পুরস্কারে সেরা পরিচালকের সম্মান পেয়েছিলেন রাহুল ঢোলাকিয়া। এবার তিনি শাহরুখ খানকে সঙ্গে করে ‘রইস’ নিয়ে আসছেন। রাহুলের শেষ ছবি ছিল ‘লমহা’। বক্স অফিসে যেটা একেবারেই ছাপ ফেলতে পারেনি। কিন্তু ‘রইস’ যে ২০১৬ সালের অন্যতম বড় ছবি হতে চলেছে, সেটা বলার জন্য জ্যোতিষীর দরকার নেই। ‘রইস’এর ট্রেলার বাজারে ইতিমধ্যেই িহট। শাহরুখের লুকও বেশ প্রশংসিত হয়েছে। তাঁর সঙ্গে এখানে দেখা যাবে নতুন মুখ মাহিরা খানকে।
অজয় দেবগণ
এই নিয়ে দ্বিতীয়বার পরিচালকের আসনে অজয় দেবগণ। ২০০৮ সালে ‘ইউ মি অউর হম’ দিয়ে অজয়ের পরিচালনায় হাতেখড়ি হয়েছিল। ছবিতে তাঁর সঙ্গে ছিলেন কাজলও।  যদিও ছবিটা চলেনি। কিন্তু পরিচালকের নাম অজয় দেবগণ হলে একটা বাড়তি আগ্রহ থাকে বইকী! এ বছর মুক্তি পাবে অজয়ের ড্রিম প্রজেক্ট ‘শিবায়’। ছবিতে তিনি নিজে অভিনয়ও করেছেন। রোমান্টিক ছবিতে তিনি সফল হননি তো কী হয়েছে! ‘শিবায়’ তো তাঁর পছন্দের জঁর। অ্যাকশন-ড্রামা! অতএব, আস্থা রাখাই যায়।

আশুতোষ গোয়ারিকর
বিশাল ক্যানভাস, বড় সেট সঞ্জয় লীলা বনশালী ছাড়া বোধহয় একমাত্র আশুতোষ গোয়ারিকরই সামলাতে পারেন। চার বছর পর তিনি আবার দর্শককে একটা ‘অভিজ্ঞতা’র মুখোমুখি করতে চলেছেন ‘মহেঞ্জো দড়ো’ দিয়ে। তাঁর শেষ ছবি ‘খেলে হম জি জান সে’ একেবারেই চলেনি। কিন্তু তাঁর ‘যোধা আকবর’, ‘লগান’, ‘স্বদেশ’— সবক’টাই মাইলস্টোন। তিনি যখন ফের পরিচালকের আসনে, তখন একটা আশা তো থাকবেই। সঙ্গে রয়েছেন হৃতিক রোশন। বেশ রাখঢাক করেই শ্যুটিং চালাচ্ছেন পরিচালক। ছবির পরিধি যে বিরাট তা কিন্তু বেশ বোঝা যাচ্ছে।
রমেশ সিপ্পি
তাঁর বায়োডেটায় বলিউডের সব কাল্ট ছবি রয়েছে। ‘শোলে’, ‘শান’, ‘শক্তি’— তালিকা বেশ লম্বা। দীর্ঘ বিরতির পর ফের পরিচালকের আসনে রমেশ সিপ্পি। তাঁর নতুন ছবির নাম ‘সিমলা মির্চ’। রমেশের এই ছবিতে রয়েছেন হেমা মালিনী, রাজকুমার রাও, রকুল প্রীত সিংহ। নতুন-পুরনো মুখ মিশিয়ে স্টার কাস্ট সাজিয়েছেন পরিচালক। ছবির গল্পের বিষয়ে অবশ্য কিছু জানাতে রাজি নন তিনি। রমেশ যে সময়টায় হিট দিয়েছেন, তখন থেকে এখন পর্যন্ত বলিউডের হালচালে অনেক পরিবর্তন ঘটেছে। সুতরাং এই প্রজন্মের জন্য তিনি কী তৈরি করেন, সেটা দেখার আগ্রহ রইল।
বিপুল শাহ
বলিউডের ঠিক প্রথম সারির পরিচালকের মধ্যে হয়তো তিনি পড়েন না। কিন্তু বিপুল শাহের ‘নমস্তে ইংল্যান্ড’ ঘিরে আগ্রহ অবশ্যই রয়েছে। তাঁর ‘নমস্তে লন্ডন’ সুপারহিট হয়েছিল। নতুন ছবিতেও অক্ষয় কুমার রয়েছেন। বিপুলের ‘অ্যাকশন রিপ্লে’ বা ‘লন্ডন ড্রিম্‌স’ হয়তো চলেনি। কিন্তু ভুললে চলবে না, তিনি দর্শককে ‘ওয়াক্ত: দ্য রেস এগেনস্ট টাইম’, ‘আঁখে’র মতো ছবি দিয়েছেন। তবে ‘নমস্তে ইংল্যান্ড’ কিন্তু ‘নমস্তে লন্ডন’এর সিক্যুয়েল নয়, জানিয়েছেন পরিচালক।
 
আর কতদিন? এবার ফিরে আসুন...

গুলজার
কবি, গীতিকার গুলজার এখনও স্বমহিমায়। কিন্তু ক্যামেরার পিছনে দাঁড়ানো বন্ধ করে দিয়েছেন বহুদিন হয়ে গেল। ১৯৯৯ সালে মুক্তি পেয়েছিল তাঁর ‘হু তু তু’। তার আগে ‘কোশিশ’, ‘মৌসম’, ‘আঁধি’, ‘অঙ্গুর’, ‘ইজাজত’এর মতো ছবি উপহার দিয়েছেন দর্শককে। মানুষে-মানুষে সম্পর্কের টানাপড়েনকে ছবির মতো ফুটিয়ে তুলেছেন পরদায়। শোনা যায়, গুলজার নিজেই আর পরিচালনা করতে আগ্রহী নন। কিন্তু তাঁর তৈরি ছবিগুলোর রং যে দর্শকের মন থেকে মোছেনি এতটুকু। তাঁদের কথা ভেবেই পরিচালকের আসনে ফিরে আসুন না গুলজার! তাঁর বয়স এখন ৮১। উডি অ্যালেনও তো ওই একই বয়েসে চুটিয়ে ছবি করে যাচ্ছেন! তাহলে?
আজিজ মির্জা
শাহরুখ খানকে নিয়ে একাধিক হিট দিয়েছেন আজিজ মির্জা। ‘রাজু বন গয়া জেন্টলম্যান’, ‘ইয়েস বস’, ‘চলতে চলতে’। কিন্তু প্রায় আট বছর হয়ে গেল পরিচালক একেবারে চুপ। ২০০৮ সালে বিদ্যা বালন আর শাহিদ কপূরকে নিয়ে ‘কিসমত কানেকশন’ বানিয়েছিলেন। যে ছবির বক্স অফিস কিসমত মোটেই ভাল ছিল না! কিন্তু তা বলে আজিজ মির্জার হিটগুলো তো মিথ্যে হয়ে যায়নি। নতুন করে একটা চেষ্টা তিনি করতেই পারেন।
জন ম্যাথু ম্যাথান
সেই ১৯৯৯ সালে ‘সরফরোশ’ তৈরি করে মাতিয়ে দিয়েছিলেন। তারপর কেমন যেন উধাও হয়ে গেলেন জন ম্যাথু ম্যাথান! মাঝে ‘শিকার’ বলে একটা ছবি করেছিলেন ঠিকই। কিন্তু সেটা একেবারেই চলেনি। ‘সরফরোশ’এ থ্রিল, প্রেম, অ্যাকশন— সবটা একেবারে পরিমিত মাত্রায় ছিল। যা দেখে মনে হয়, পরিচালক চাইলে দর্শককে ভাল কিছু উপহার দিতেই পারেন। প্রত্যাশা রইল।

অমল পালেকর
অল্প বয়সে হৃষীকেশ মুখোপাধ্যায় এবং বাসু চট্টোপাধ্যায়ের মতো পরিচালকদের ছবিতে তাঁকে দিব্যি ভালবেসেছেন দর্শক। পরে অমল নিজেও পরিচালনা করেছেন একাধিক ছবি। হিন্দি, মরাঠিতে। ‘অনকহি’, ‘থোড়াসা রুমানি হো যায়ে’ কিংবা ‘দায়রা’র মতো ছবিতে দর্শকের মন ছুঁয়ে যেতে পেরেছেন পরিচালক হিসেবেও (‘অনকহি’তে অভিনয়ও করেছিলেন)। ‘পহেলি’তে শাহরুখ-রানির মিঠে রসায়নও তো তাঁরই ভাবনা-জাত। কিন্তু অনেকদিন হয়ে গেল, কোনও হিন্দি ছবি বানাচ্ছেন না তিনি। এমন করলে চলবে কী করে? দর্শক যে অপেক্ষায়!
শিমিত আমিন
সেই ২০০৯ সালে ‘রকেট সিংহ: সেলসম্যান অফ দ্য ইয়ার’ পরিচালনা করেছিলেন। তারপর থেকে একেবারে চুপচাপ! শিমিত আমিনের ছবি মানেই নিটোল গল্প, ড্রামা আর দারুণ কিছু অভিনয়। অসাধারণ সব ছবি বানিয়েছেন তিনি। ‘চক দে ইন্ডিয়া’ বা ‘অব তক ছপ্পন’এর কথা মনে করে দেখুন তো! ফের তাঁর ক্যামেরার পিছনে আসার অপেক্ষায় থাকবেন দর্শক।
সুজয় ঘোষ
তাঁর ‘কহানি টু’ এবং ‘দুর্গারানি সিংহ’ নাকি তৈরি হব হব করছে! কিন্তু কিছুতেই তৈরি আর হচ্ছে না। এদিকে দর্শক অধৈর্য হয়ে যাচ্ছেন। তাঁর আগামী ছবি কোনটা তা নিয়ে গুচ্ছের নিউজপ্রিন্ট খরচ হয়ে গিয়েছে। কিন্তু আসল খবরের কোনও হদিশ নেই। সুজয় নিজেও এ ব্যাপারে চুপ। মাঝে শর্ট ফিল্ম ‘অহল্যা’ করেছিলেন। সেটাও দর্শক গোগ্রাসে গিলেছেন। এর থেকেই স্পষ্ট, তাঁর পূর্ণদৈর্ঘ্যের ছবির জন্য কতটা অধীর দর্শক।